Brynjar Níelsson , þingmaður Sjálfstæðirsflokksins , eflir sitt kvenlega innsæi með því að lesa tímaritið Vikuna . Þessu greinir hann frá á Facebook . „ Til að efla mitt kvenlega innsæi les ég alltaf glanstímaritið Vikuna . Rétt fyrir jól ár hvert segir Völva Vikunnar okkur hvað gerist á næsta ári , “ skrifar Brynjar á Facebook . Þá heldur hann áfram og veltir fyrir sér trúarbrögðum landsmanna . „ Í mörgum öðrum fjölmiðlum á þessum árstíma eru einnig völvur sem leiða okkur inn í nánustu framtíð . Mörg okkar trúum þessu eins og nýju neti . Trúum einnig á álfa og huldufólk og sumir stunda með þeim ástarleiki og ganga jafnvel í hjónaband með slíkum verum . Svo færum við til vegi til að trufla ekki líf þeirra . Svo þegar einhverjum dettur í hug að segjast trúa á Guð almáttugan nær þetta sama fólk ekki upp í nef sér af hneykslun yfir slíkum hindurvitnum . Orðatiltækið „ að vera eins og álfur út úr hól “ varð ekki til úr engu . “